Broj: 711-I-2289-P-528/22-02-23

Zagreb, 15. studenoga 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Lidije Musinov, voditeljice Odsjeka računovodstva i izvršenja proračuna, Upravnog odjela za financije, proračun i naplatu potraživanja Grada Trogira,** za davanjem očitovanja,na 194. sjednici održanoj 15. studenoga 2022., daje sljedeće

**OČITOVANJE**

1. **Na gradonačelnika i zamjenika gradonačelnika Grada Trogira ne primjenjuje se Smjernica Povjerenstva od 31. siječnja 2022. niti Dopuna ove Smjernice od 12. travnja 2022. o zabrani primitka dodatnih naknada obveznika koji temeljem ugovora o radu ili drugog akta iz radnog odnosa obnašaju javnu dužnost.**
2. **Gradonačelnik i zamjenik gradonačelnika Grada Trogira ne smiju pored plaće koju primaju za obnašanje navedene dužnosti ostvarivati druge primitke, osim ako drugim zakonom nije drukčije propisano, kao što su isplate božićnice, uskrsnice, regresa za godišnji odmor, dara za dijete, jubilarne nagrade i druge oblike dodatnog nagrađivanja, jer se ovi primici isplaćeni uz plaću ne mogu smatrati plaćom obveznika, već dodatnom naknadom za poslove obnašanja javne dužnosti iz članka 7. točke d) ZSSI-a.**
3. **Gradonačelnik i zamjenik gradonačelnika Grada Trogira nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, osim ako drugim zakonom nije drukčije propisano, jer se ne bi radilo o naknadi stvarnih troškova povezanih s obnašanjem javne dužnosti, kao niti o jednokratnom primitku, koji bi bio isplaćen kao oblik pomoći iz radnog odnosa, ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.**
4. **U odnosu na upit podnositeljice je li potrebno donositi odvojene Odluke za obveznike vezano za dodatne naknade ili se donošenjem Odluke za službenike podrazumijeva i pravo obveznika na dodatnu naknadu, Povjerenstvo upućuje podnositeljicu na odredbe posebnih zakona kojima su uređena pitanja načina rada tijela lokalne samouprave te mjerila za određivanje plaća i naknada gradonačelnika i njihovih zamjenika.**

Obrazloženje

Zahtjev za davanjem mišljenja Povjerenstva podnijela je Lidija Musinov, voditeljica Odsjeka računovodstva i izvršenja proračuna u Gradu Trogiru.U Povjerenstvu je zahtjev zaprimljen 7. studenoga 2022. pod poslovnim brojem 711-U-8713-P-528/22-01-2, povodom kojeg se vodi predmet broj P-528/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, jer je zahtjev podnijela službenica upravnog tijela jedinice lokalne samouprave, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje kao u nastavku.

U zahtjevu podnositeljica postavlja upit smiju li obveznici (gradonačelnik i zamjenik gradonačelnika Grada Trogira) pored plaće primiti i sljedeće novčane naknade – jubilarna naknada, regres, dar djeci, božićnica, uskrsnica i sl. Podnositeljica također traži obrazloženje zbog čega sistematski zdravstveni pregled za vrijeme trajanja radnog odnosa predstavlja dodatnu naknadu za poslove obnašanja dužnosti budući da bi bilo od javnog interesa da se preventivno, koliko je to moguće, izbjegne duža odsutnost dužnosnika te nemogućnost obavljanja dužnosti. Podnositeljica ujedno postavlja upit je li potrebno donositi odvojene Odluke za dužnosnike vezano za dodatne naknade ili se donošenjem Odluke za službenike podrazumijeva i pravo dužnosnika na dodatnu naknadu.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom su utvrđeni primici koje obveznici navedeni u članku 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, ne smiju primiti pored plaće koju primaju za njeno obnašanje.

Dopunom Smjernice o zabrani primitka dodatne naknade broj: 711-I-518-R-34/22-02-17 od 12. travnja 2022. Povjerenstvo je utvrdilo primitke koje obveznici navedeni u članku 3. ZSSI-a, koji temeljem ugovora o radu ili drugog ugovora iz radnog odnosa obnašaju javnu dužnost, smiju primiti pored plaće koju primaju za obnašanje javne dužnosti.

S obzirom da obveznici iz članka 3. stavka 1. točke 34. ZSSI-a dužnost obnašaju temeljem konačnih rezultata provedenih lokalnih izbora, iste se Smjernice, jednako kao i Dopuna Smjernice, na njih ne odnose.

U pogledu isplata dodatnih naknada obveznicima iz članka 3. stavka 1. točke 34. ZSSI-a, Povjerenstvo je stava da isti ne smiju pored plaće koju primaju za obnašanje navedene dužnosti ostvarivati druge primitke, osim ako drugim zakonom nije drukčije propisano, kao što su isplate božićnice, uskrsnice, regresa za godišnji odmor, dara za dijete, jubilarne nagrade i druge oblike dodatnog nagrađivanja, jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Vezano uz zahtjev podnositeljice za obrazloženje zbog čega sistematski zdravstveni pregled za vrijeme trajanja radnog odnosa predstavlja dodatnu naknadu za poslove obnašanja dužnosti, Povjerenstvo napominje da se u slučaju plaćanja troškova navedenog pregleda ne bi radilo o naknadi stvarnih troškova povezanih s obnašanjem javne dužnosti (kao npr. dnevnica za službeno putovanje, troškova korištenja službenih stanova ili prijevoznih sredstava i sl.), kao niti o primitku koji bi bio isplaćen, kao oblik pomoći iz radnog odnosa, ako bi nastupila izvanredna okolnost koja je temelj za isplatu (kao npr. potpora za novorođenče, potpora za slučaj smrti člana uže obitelji itd.), već o dodatnoj naknadi za poslove obnašanja javne dužnosti iz članka 7. točke d) ZSSI-a.

U odnosu na upit podnositeljice je li potrebno donositi odvojene Odluke za obveznike vezano za dodatne naknade ili se donošenjem Odluke za službenike podrazumijeva i pravo obveznika na dodatnu naknadu, Povjerenstvo ističe da je Zakonom o lokalnoj i područnoj (regionalnoj) samoupravi („Narodne novine“, br 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) uređen način rada tijela jedinica lokalne samouprave te da su Zakonom o plaćama u lokalnoj i područnoj (regionalnoj) samoupravi („Narodne novine“, br. 28/10.) propisana mjerila za određivanje plaća i naknada župana, gradonačelnika i općinskih načelnika i njihovih zamjenika, kao i plaća službenika i namještenika u upravnim odjelima i službama jedinica lokalne i područne (regionalne) samouprave, sijedom čega se podnositeljicu upućuje na odredbe navedenih zakona.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana